Daniel Streicher Badenhorst (6 Desember 1967 – ), ook bekend as Daantjie Badenhorst en Daantjie Dinamiet, is 'n Suid-Afrikaanse TV-vasvraprogramwenner, joernalis en Aspergersindroom-bewustheidsaktivis. Hy is die wenner van die 24ste seisoen van Noot vir Noot, 'n musiekvasvraprogram, asook van die 2005-uitgawe van Flinkdink, 'n Afrikaanse algemene kennisvasvraprogram. Badenhorst is in Pietermaritzburg gebore as een van vier kinders. Hy het gematrikuleer aan Hoërskool Waterkloof, Pretoria, in 1985. Na sy studies het hy by die Suid-Afrikaanse Staatsdrukker in Pretoria gaan werk. In 2004 het hy ingeskryf vir Noot vir Noot en dadelik geskiedenis gemaak nadat hy die maksimum van ZAR 10 000 oortref het voor die einde van die program. Dit was die eerste keer dat dit in die program se geskiedenis gebeur het. Sy totale prysgeld in Noot vir Noot vir die aand was ZAR 26 075. Badenhorst se vertoning in die program het wye reaksie uitgelok en baie artikels oor hom het in koerante en tydskrifte verskyn, insluitende Huisgenoot en You. Tydens die seisoen van Noot vir Noot het Badenhorst ZAR 77 200 gewen, wat 'n rekord was.